b'\n_START_ARTICLE_\nAntonio Labriola\n_START_SECTION_\nLiv\n_START_PARAGRAPH_\nLabriolas far var gymnasl\xc3\xa6rer. Han var elev ved skolen i klosteret Montecassino, f\xc3\xb8r familien i 1861 flyttet til Napoli for gi s\xc3\xb8nnen anledning til \xc3\xa5 studere ved Universitetet i Napoli. Her ble han elev av den hegelianske filosofen Bertrando Spaventa, men fikk aldri fullf\xc3\xb8rt studiene hos ham, trolig p\xc3\xa5 grunn av familiens beskjedne \xc3\xb8konomi. I 1863 m\xc3\xa5tte han ta en stilling i Napolis politivesen. Omtrent samtidig ble han kjent med en tysk l\xc3\xa6rerinne i Napoli, Rosalia von Sprenger, som han giftet seg med i 1867._NEWLINE_I 1865 fikk Labriola en l\xc3\xa6rereksamen som gjorde ham i stand til \xc3\xa5 undervise i de lavere gymnasklassene. Fra samme \xc3\xa5r var han gymnasl\xc3\xa6rer ved forskjellige skoler i Napoli. Fra 1871 var han privatdosent i filosofihistorie ved universitetet, samtidig som han begynte som journalist, f\xc3\xb8rst som korrespondent for den sveitsiske avisen Basler Nachrichten. Senere skrev han for de liberale avisene Il Piccolo og Gazzetta di Napoli. I 1872 gikk han inn i redaksjonen i Unit\xc3\xa0 nazionale. I 1874 vant han konkurransen om professoratet i moralfilosofi og pedagogikk ved Universitetet i Roma, som han beholdt til 1902, da han vekslet til l\xc3\xa6restolen i teoretisk filosofi._NEWLINE_Labriola var en av de f\xc3\xb8rste i Italia som interesserte seg for marxismen. Han f\xc3\xb8rte en omfattende brevveksling med Friedrich Engels og deltok p\xc3\xa5 Den andre internasjonalens konferanse i Z\xc3\xbcrich i august 1893. Tankene hans har hatt innflytelse p\xc3\xa5 senere italienske filosofer som Antonio Gramsci, Giovanni Gentile og Benedetto Croce.'